Yaponiyada it va mushuklarning uzoq umr ko‘rishi bo‘yicha rekord o‘rnatildi

Yaponiya nafaqat odamlarning, balki it va mushuklarning eng uzoq umr ko‘radigan mamlakati hisoblanadi. It va mushuklarning ushbu mamlakatda o‘rtacha umri tegishli ravishda 13,2 va 11,9 yilga teng bo‘ldi. Bu haqda Bloomberg agentligiga tayanib, “Interfaks” xabar bermoqda.

Uy jonzotlarining uzoq umr ko‘rishi emlash, eng yaxshi veterinariya xizmati, nisbatan sifatli yegulik va daydi hayvonlarning kamaygani bilan bog‘liq.
Yaponiyada uy jonzotlarining soni bolalar sonidan ko‘proq: mamlakatda 19,8 million uy itlari va mushuklari yashaydi. 2015-yilda Yaponiyada 14 yoshgacha bo‘lgan bolalar soni 15,9 million nafarni tashkil etgan edi.
2010-yilda o‘tkazilgan so‘rovnomaga ko‘ra, Yaponiyadagi 34 foiz oilada uy hayvonlari bor.
Ekspertlarning ta’kidlashicha, Yaponiyada tug‘ilish darajasi pasayib ketgani, umr ko‘rish uzaygani hamda yolg‘iz insonlar ko‘payib borayotgani uchun aholi bolalarning o‘rnini uy jonzotlari bilan to‘ldirmoqda.
Shu sababli ham jonivorlarning egalari ularga katta miqdorda pul sarflashga tayyor.